ফতোয়া অবৈধ ঘোষণা সংক্রান্ত হাইকোর্টের রায়ের বিরুদ্ধে করা আপিলের রায় আজ বৃহস্পতিবার প্রদান করবে সুপ্রিম কোর্ট। প্রধান বিচারপতি এ বি এম খায়রুল হকের সভাপতিত্বে আপিল বিভাগের ছয় বিচারপতির বেঞ্চ রায় ঘোষণা করবেন। এটি দৈনন্দিন কার্যতালিকার এক নম্বরে অন্তর্ভুক্ত রয়েছে। ২০০১ সালের জানুয়ারি মাসে বিচারপতি গোলাম রাব্বানী ও বিচারপতি নাজমুন আরা সুলতানার সমন্বয়ে  গঠিত হাইকোর্ট বেঞ্চ ফতোয়াকে অবৈধ ও আইনগত কর্তৃত্ববহির্ভূত ঘোষণা করে। রায়ে বলা হয়, একমাত্র আদালতই মুসলিম বা অন্য কোনো আইন অনুযায়ী ব্যাখ্যা বা মতামত দিতে পারে। আইন বহির্ভূতভাবে কেউ ফতোয়া দিলে তা ফৌজদারি কার্যবিধির ১৯০ ধারা অনুযায়ী শাস্তিযোগ্য অপরাধ হিসাবে গণ্য হবে। রায়ে সব মসজিদের ইমামকে শুক্রবার জুমার খুতবায় ও স্কুলে এবং মাদ্রাসায় মুসলিম পারিবারিক অধ্যাদেশ নিয়ে আলোচনা করারও সুপারিশ করা হয়। রায়ের বিরুদ্ধে মুফতি মো. তৈয়ব ও মাওলানা আবুল কালাম আজাদ ওই বছরই আপিল করেন। গত মার্চ মাসে এ আপিলের ওপর শুনানি শুরু হয়।  আপিলে এ্যামিকাসকিউরি হিসাবে টিএইচ খান, ড. কামাল হোসেন, এডভোকেট মাহমুদুল ইসলাম, ব্যারিস্টার রফিক-উল-হক, ড. এম জহীরসহ নয়জন বিশিষ্ট আইনজীবী ও পাঁচ আলেমের মতামত নেয় আপিল বিভাগ। আপিলকারীর পক্ষে ব্যারিস্টার আব্দুর রাজ্জাক, এডভোকেট নজরুল ইসলাম শুনানি করেন।